Част от космическа ракета падна до малък град в Китай - Технологии | Vesti.bg
Технологии 16 януари 2018, 07:28 5017
Елемент от космическа ракета е паднал близо до малък китайски град малко след изстрелването си, съобщава сп. Popular Mechanics. Инцидентът е станал на 12-ти януари т.г. в югозападната част на страната. Няма данни за пострадали или разрушения.
Елементът е един от четирите стартови двигателя на ракетата Long March 3B. Те се отделят от основния корпус малко след изстрелването. Ракетата е извела в орбита два сателита за навигация и тази процедура е минала успешно.
Самото отделяне на стартовите двигатели също е минало успешно. Един от тях обаче пада близо до град Ксиангду, който се намира на около 700 км. от стартовата площадка.
Жителите в района са били уведомени предварително, че подобен инцидент е възможен. Практика в страната е в дните преди изстрелване на ракета да се определят райони, в които може да паднат отломки и жителите там да бъдат уведомявани предварително.
Именно затова е имало хора, които са били готови да запишат на видео случващото се. Някои от тях след това са отишли и на самото място на падането на двигателя, което е съвсем близо до града.
Това далеч не е първият случаи на подобен инцидент в страната. През 2016 г. елемент от обвивката на Long March 3B падна на земеделска земя. През 2015 г. елемент от двигателя на Long March 4C пък пада върху къща, за щастие без пострадали хора.
Затова обикновено космическите площадки са близо до море или океан, за да могат отломките да падат далеч от населени райони. Някои от площадките в Китай обаче са навътре в страната от съображения за сигурност, съобщава GBTimes.